
Vybavenie žiadosti o vysvetlenie súťažných podkladov
vo verejnej súťaži s názvom 
„Poistenie majetku a Poistenie všeobecnej zodpovednosti za škodu“
 (v IS „ezakazky“ ID: 69975174)

Žiadosť o vysvetlenie zo dňa 21.5.2026:
Dobrý deň,
v súvislosti s danou zákazkou si Vás dovoľujeme požiadať o doplnenie informácií/vysvetlenie súťažných podkladov, a to:
V časti IV. Predkladanie ponuky súťažných podkladov, v bode 16.4. je uvedená nasledovná povinnosť, z ktorej vyplýva, že všetci členovia skupiny dodávateľov ručia spoločne a nerozdielne za záväzky voči obstarávateľovi vzniknuté pri realizácii predmetu zákazky:
„16.4. Ak ponuku predloží skupina dodávateľov, obstarávateľ nevyžaduje vytvorenie požadovanej právnej formy do lehoty na predkladanie ponúk. Obstarávateľ vyžaduje vytvorenie niektorej z právnych foriem podľa Obchodného zákonníka alebo Občianskeho zákonníka, resp. podľa právnych predpisov platných v krajine sídla členov skupiny dodávateľov, pred uzatvorením zmluvy, ak ponuka skupiny dodávateľov bude obstarávateľom prijatá. Vytvorenie právnej formy je potrebné z dôvodu garancie dodržania stanovených zmluvných podmienok a riadneho plnenia zmluvy, ktorá sa má uzatvoriť. V prípade združenia je potrebné z hľadiska priehľadnosti vzťahov pri plnení zmluvy prípadného vymáhania záväzkov, aby účastníci združenia uzatvorili zmluvu, ktorá bude obsahovať povinnosti pre všetkých účastníkov združenia. Zmluva musí obsahovať aj splnomocnenie pre niektorého účastníka združenia na zastupovanie združenia pri rokovaniach a vykonávaní potrebných právnych úkonov a tiež vyhlásenie o tom, že členovia združenia ručia spoločne a nerozdielne za záväzky voči obstarávateľovi vzniknuté pri realizácií predmetu zákazky.“
Uvedená požiadavka, aby členovia skupiny dodávateľov boli zaviazaní zo záväzkov voči verejnému obstarávateľovi spoločne a nerozdielne, nie je podľa nášho názoru aplikovateľná na právne vzťahy v oblasti poisťovníctva, nakoľko je podľa nášho názoru v rozpore so samotným inštitútom spolupoistenia, konkrétne s ustanovením § 164 ods. 1 posledná veta zákona č. 39/2015 o poisťovníctve v znení neskorších predpisov (ďalej len „zákon o poisťovníctve“): „V poistnej zmluve sa musí uviesť, kto je hlavným spolupoisťovateľom a výška podielov jednotlivých spolupoisťovateľov na právach a záväzkoch vyplývajúcich zo spolupoistenia.“   
Ako je z vyššie uvedeného ustanovenia zákona o poisťovníctve zrejmé, právna úprava inštitútu spolupoistenia predpokladá deliteľnosť práv a záväzkov vyplývajúcich zo spolupoistenia medzi jednotlivých poisťovateľov na základe výšky ich podielov dohodnutých v poistnej zmluve. Takémuto usporiadaniu práv a povinností zodpovedá celý ekonomický model, na ktorom je spolupoistenie založené. Každý zo spolupoisťovateľov musí zabezpečiť vhodné zaistenie pre svoj podiel na záväzkoch z poistnej zmluvy, ktorý financuje z prijatého poistného z poistnej zmluvy. Zavedením spoločnej a nerozdielnej zodpovednosti spolupoisťovateľov dochádza k narušeniu základných ekonomických a právnych predpokladov spolupoistenia tak, ako ich zákon o poisťovníctve a obchodná prax pozná a prakticky vylučuje z participácie na zákazke poisťovateľov, ktorí nie sú schopní podieľať sa na zákazke inak ako formou spolupoistenia.  

Požiadavka na uzatvorenie a predloženie zmluvy, v ktorej bude stanovené, ktorý člen skupiny dodávateľov sa bude akou časťou podieľať na plnení predmetu zákazky a zároveň budú spolupoisťovatelia zaviazaní zo záväzkov voči verejnému obstarávateľovi spoločne a nerozdielne, si podľa nášho názoru vzájomne odporuje, nakoľko nie je možné rozumne požadovať od spolupoisťovateľov, aby na jednej strane sa podieľali na plnení zákazky do určitého podielu a na druhej strane zodpovedali spoločne a nerozdielne, teda aj za záväzok druhého spolupoisťovateľa, avšak na právach (predovšetkým na práve na prijaté poistné) iba do výšky svojho podielu určeného v poistnej zmluve v súlade s ustanovením § 164 ods. 1 posledná veta zákona o poisťovníctve. 
V zmysle vyššie uvedených skutočností si Vás dovoľujeme požiadať ako zadávateľa zákazky o prehodnotenie znenia bodu 16.4. súťažných podkladov z dôvodu rozporu jeho aplikácie s ustanovením § 164 ods. 1 posledná veta zákona o poisťovníctve.   

Vysvetlenie obstarávateľa:
Obstarávateľ upravil bod 16.4. Súťažných podkladov a zasiela ich v sledovaní zmien prostredníctvom elektronického portálu ezakazky všetkým záujemcom.





		     			    Ing. Igor Szittay
            			            			Verejné obstarávanie
                 	 


Dátum: 22. 5 .2026

